Colette L. Brix (DF), 2011-02-22:
Digitaliseringen af den offentlige sektor er jo i fuld gang, og vi har også for godt et år siden behandlet et lovforslag om obligatorisk digital kommunikation mellem virksomheder og det offentlige.
Umiddelbart ser det fornuftigt ud at digitalisere de nævnte områder inden for Økonomi- og Erhvervsministeriet, Fødevareministeriet og Miljøministeriet, men der er ofte slanger i paradiset, som ikke nævnes.
Dette lovforslag og lovforslaget for godt et år siden ligner hinanden på den måde, at de fremhæver alle fordelene.
Vi behøver bare tænke på digitaliseringen af tinglysningen, som en kollega fra Socialdemokratiet lige nævnte, og som startede med rent kaos.
Vi har haft eIndkomst, hvor der blev udsendt forkerte skattekort til medarbejderne og virksomhederne fik bøder, selv om de havde indberettet.
Eller hvad med, da virksomhederne skulle sende regninger til offentlige myndigheder elektronisk?
Der gik 2-3 år, før systemet kom til at virke, og selv om det nu snart er 5 år siden, er der stadig problemer med, at regninger forsvinder ud i det blå.
Jeg har nu været i Folketinget i snart 10 år, og hver gang får vi den samme sang: Der er ingen problemer, alle digitaliseringsforslagene er lutter lagkage.
Men det ender desværre ofte lidt anderledes.
Virksomhederne får udgifterne og alle problemerne, mens Finansministeriet fryder sig over alle besparelserne.
Vi skal derfor have belyst, om virksomhederne f.eks. får øgede omkostninger til it-udstyr, nyt software og økonomisystemer.
Det fremgår f.eks. af lovforslagets almindelige bemærkninger, at myndighederne kan stille krav om, at virksomheden skal anvende bestemte it-systemer og særlige digitale formater, men der står ikke et kuk i de økonomiske konsekvensvurderinger om, hvad det kommer til at koste for virksomhederne.
Det skal vi have belyst under udvalgsbehandlingen, medmindre ministeren selvfølgelig kan svare på det.
Vi vil også have en årlig redegørelse for, hvilke problemer der har været i de forgangne år.
Det er ikke nok, som det foreslås i lovforslaget, at vi skal vente til 2015 med at få evalueret den tvangsudskrevne digitale indberetning til offentlige myndigheder.
Til den tid kan virksomheder have mødt så mange problemer, at de enten har drejet nøglen om eller simpelt hen har mistet mælet.
Vi skal derfor løbende følge op og f.eks. kunne tilbyde andre løsninger.
Det leder mig hen til den næstsidste bemærkning.
Da vi for godt et år siden vedtog det første lovforslag på dette område, blev der afsat 5 mio. kr. til it-hjælp til mindre virksomheder.
Jeg vil godt spørge, hvad der er sket her.
Hvilke initiativer er der kommet på det her område?
Det nytter jo ikke noget, at man opretter en masse domænebestyrelser og så drikker kaffe med erhvervsorganisationerne.
Det kommer der ikke meget hjælp til de små virksomheder ud af.
Det er jo ikke nok til at hjælpe de her små virksomheder.
Det kan godt være, at det kun er 5-10 pct. af virksomhederne med under ti ansatte, som har problemer, men det er jo netop de virksomheder, som skal hjælpes.
Hvis der er brugt 5 mio. kr. til dette, er det godt nok et dyrt teleselskab, som staten benytter.
Til sidst vil jeg gerne nævne, som jeg også gjorde det i november måned 2009, at regeringen bør arbejde for, at alle myndigheder, og her tænker jeg mest på kommunerne, tvinges til at koble sig til Virk.dk, så alle indberetninger til offentlige myndigheder kan ske via Virk.dk.
Denne styrkelse af Virk.dk er ikke sket, og her kunne vi også godt tænke os at spørge: Hvorfor er der ikke sket noget på det her område?
Med de her bemærkninger skal jeg meddele, at Dansk Folkeparti som udgangspunkt selvfølgelig støtter forslaget.